Medarbejderne på Danish Crown i Sæby kan nu igen forlade slagteriet. Der er ikke svinepest i kødet som frygtet. Veterinærkontrollen havde lukket slagteriet, mens det blev afklaret, om det var svinepest, der havde ramt en gris onsdag formiddag. Mistanken opstod, fordi en gris viste sig at have symptomer, som kan opstå ved smitte med svinepest. Lignende symptomer kan dog også opstå som følge af kraftig stress eller en række andre lidelser hos svin. Det skriver Fødevarestyrelsen i en pressemeddelelse. Det er nødvendigt at lukke et slagteri, hvis der er mistanke om, at der er fundet svinepest. Sygdommen er nemlig særdeles smitsom, og karantænen sker for at undgå, at sygdommen spredes.

Referat:
Der er ikke fundet svinepest på Danish Crown i Sæby, og medarbejderne må derfor gerne forlade slagteriet igen.